
	宋蔡襄撰。是編為閣中荔枝而作，凡七篇。其一原本始，其二標尤異，其三誌賈鬻，其四明服食，其五慎護養，其六時法制，其七別種類。嘗手寫刻之，今尚有石本傳於世，亦載所著《端明集》中。末有嘉祐四年歲次己亥秋八月二十日莆陽蔡襄述十九字，而此本無之。按其年月，蓋自福州移知泉州時也。荔枝之有譜自襄始，敘述特詳，詞亦雅潔。而王世貞《四部稿》乃謂白樂天、蘇子瞻為荔枝傳神，君謨不及，是未知詩歌可極意形容，譜錄則惟求記實。文章有體，詞賦與譜錄殊也。襄詩篇中屢詠及荔枝，劉克莊《後村詩話》謂四月池上一首，荔枝才似小青梅句，即譜中之火山。七月二十四日食荔枝一首，綘衣仙子過中元句，即譜中之中元紅。謝宋評事一首，兵鋒卻後知神物句，即譜中之宋公荔枝。蓋劉亦閩人，故能解其所指，知其體物之工。洪邁《容齋隨筆》又謂方氏有樹結實數千顆，欲重其名，以二百顆送蔡忠惠，紿以常歲所產止此。蔡為目之曰方家紅，著之於譜。自後華實雖極繁茂，逮至成熟所，存未嘗越二百，遂成語識云云。其事太誕，不近理，殆好事者謬造斯言，然亦足見當時貴重此譜，故有此附會矣。	[image: 姊妹计划]姊妹计划: 图册分类·数据项







第一


荔枝之於天下，唯閩粵、南粵、巴蜀有之。漢初南粵王尉佗以之備方物，於是始通中國。司馬相如賦上林云：「答遝離支，蓋誇言之無有」是也。東京、交阯七郡貢生荔枝，十裏一置，五裏一堠，晝夜奔騰，有毒蟲猛獸之害。臨武長唐羌上書言狀，和帝詔太官省之。魏文帝有「西域蒲桃」之比，世譏其繆論。豈當時南北斷隔，所擬出於傳聞耶？唐天寳中，妃子尤愛嗜，涪州歳命驛致。時之詞人多所稱詠。張九齡賦之，以託意白居易刺忠州。既形於詩，又圖而序之，雖髣髴顔色，而甘滋之勝莫能著也。洛陽取於嶺南，長安來於巴蜀，雖曰鮮獻，而傳置之速，腐爛之餘，色香味之存者亡幾矣。是生荔枝中國未始見之也。九齡、居易雖見新實，騐今之廣南州郡與蘷梓之間所出，大率早熟，肌肉薄而味甘酸，其精好者僅比東閩之下等，是二人者亦未始遇夫真荔枝者也。閩中唯四郡有之，福州最多，而興化軍最為竒特。泉、漳時亦知名，列品雖高而寂寥無紀。將尤異之物昔所未有乎？蓋亦有之而未始遇乎人也。予家莆陽，再臨泉、福二郡，十年徃還，道由鄉國，每得其尤者，命工寫生。稡集既多，因而題目，以為倡始。夫以一木之實，生於海瀕巖險之逺，而能名徹上京，外被重譯，重於當世，是亦有足貴者。其於果品卓然第一，然性畏髙寒，不堪移殖，而又道裏遼絶，曾不得班於盧橘、江橙之右，少發光采，此所以為之嘆惜而不可不述也。


第二


興化軍風俗，園池勝處唯種荔枝。當其熟時，雖有他果不復見省。尤重陳紫，富室大家歳或不嘗，雖別品千計不為滿意。陳氏欲採摘，必先閉戶，隔墻入錢，度〈（音鐸）〉錢與之，得者自以為幸，不敢較其直之多少也。今列陳紫之所長以例衆品：其樹晩熟，其實廣，上而圓，下大可徑寸有五分，香氣清逺，色澤鮮紫，殻薄而平，瓤厚而瑩膜如桃花紅，核如丁香，毋剝之凝如水，精食之消如絳雪，其味之至不可得而狀也。荔枝以甘為味，雖百千樹莫有同者。過甘與淡，失味之中，唯陳紫之於色香味自拔其類，此所以為天下第一也。凡荔枝皮膜形色一有類陳紫，則已為中品。若夫厚皮尖刺，肌理黃色，附核而赤，食之有查，食已而澁，雖無酢味，自亦下等矣。


第三


福州種殖最多。延貤、原野、洪塘、水西尤其盛處，一家之有至於萬株。城中越山，當州署之北，鬱為林麓。暑雨初霽，晩日照曜，絳囊翠葉，鮮明蔽映，數裏之間焜如星火，非名畫之可得而精思之。可述觀攬之勝無與為比。初著花時，商人計林斷之以立劵，若後豐寡商人知之，不計美惡悉為紅鹽〈（去聲）〉者。水浮陸轉，以入京師。外至北漠、西夏，其東南舟行新羅、日本、流求、大食之屬，莫不愛好，重利以醻之。故商人販益廣，而鄉人種益多，一歳之出不知幾千萬億。而鄉人得飫食者，蓋鮮以其斷林鬻之也。品目至衆，唯江家緑為州之第一。


第四


荔枝食之有益於人。《列仙傳》稱：「有食其華實為荔枝仙人」。《本草》亦列其功：「葛洪云：『蠲渴補髓』。」所以唐羌疏曰：「未必延年益壽。」蓋云雖有其傳，豈果能哉？亦諫止之詞也。或以其性熱。人有日噉千顆，未嘗為疾。即少覺熱，以蜜漿解之。其木堅理難老，今有三百歳者，枝葉繁茂，生結不息，此亦其騐也。


第五


初種畏寒，方五六年，深冬覆之以護霜霰。福州之西三舎曰水口，地少加寒已不可殖。大畧其花春生，蔌蔌然白色其色，多少在風雨時與不時也。有間歳生者，謂之歇枝；有仍歳生者，半生半歇也。春雨之際，傍生新葉，其色紅白。六七月時，色已變緑，此明年開花者也。今年實者，明年歇枝也。最忌麝香，或遇之花實盡落。其熟未經採摘，蟲鳥皆不敢近；或已取之，蝙蝠蜂蟻爭來蠧食。園家有名樹，旁植四柱小樓，夜棲其上，以警盜者。又破竹五七尺，揺之答答然，以逼蝙蝠之屬。


第六


紅鹽〈（去聲）〉之法：民間以鹽梅滷浸佛桑花為紅漿，投荔枝漬之，曝乾色紅而甘酸，可三四年不蟲〈（去聲）〉。修貢與商人皆便之，然絶無正味。白曬者，正爾烈日乾之，以核堅為止。畜之甕中密封百日，謂之出汗。去〈（去聲）〉汗耐乆，不然踰歳壊矣。福州舊貢紅鹽、蜜煎二種。慶厯初，太官問歳進之狀，知州事沈邈以道「逺不可致，減紅鹽之數而増白曬」者，兼令漳、泉二郡亦均貢焉。蜜煎：剝生荔枝，笮去其漿，然後蜜煮之。予前知福州，用曬及半乾者為煎，色黃白而味美可愛，其費荔枝減常歳十之六七。然修貢者皆取於民，後之主吏利其多取以責賂，曬煎之法不行矣。


第七

〈（陳紫已下十二品有等次，虎皮已下二十品無等次）〉


陳紫

因治居第、平窊坎而樹之，或云厥土肥沃之致。今傳其種子者皆擇善壤，終莫能及。是亦賦生之異也。


江緑

大較類陳紫而差大，獨香薄而味少淡，故以次之。其樹已賣葉氏，而民間猶以為江家緑云。


方家紅

可徑二寸，色味俱美，言荔枝之大者皆莫敢擬。歳生一二百顆，人罕得之。方氏子名蓁，今為大理寺丞。


遊家紫

出名十年，種自陳紫，實大過之。


小陳紫

其樹去陳紫數十歩。初一家並種之，及其成也差小，又時有𥡱核者，因而得名。其家別居，二紫亦分屬東西陳焉。


宋公荔枝

樹極髙大，實如陳紫而小，甘美無異。或云陳紫種出宋氏。世傳其樹已三百歳，舊屬王氏。黃巢兵過欲斧薪之，王氏媼抱樹號泣求與樹偕死，賊憐之不伐。宋公名諴。公者，老人之稱。年餘八十，子孫皆仕宦。


藍家紅

泉州為第一。藍氏兄弟，圭為太常博士，丞為尚書都官員外郎。


周家紅

獨立興化軍三十年後生益竒，聲名乃損，然亦不失為上等。


何家紅

出漳州何氏，世為牙校。嘗有郡將全樹買之，樹在舎後將熟，其子日領卒數十人穿其堂房，乃至樹所。其來無時舉家伏藏，欲即伐去而不忍，今猶存焉。


法石白

出泉州法石院，色青白，其大次於藍家紅。


緑核

頗類江緑，色丹而小。荔枝皆紫核，此以緑見異。出福州。


圓丁香

丁香荔枝皆旁〈（去聲）〉蔕，大而下銳。此種體圓，與味皆勝。





虎皮

虎皮者，紅色絶大，繞腹有青紋，正類虎斑。嘗於福州東山大乗寺見之，不知其出處。


牛心

牛心者，以狀言之。長二寸餘，皮厚肉澁，福州唯有一株。每歳貢乾荔枝皆調於民，主吏常以牛心為凖，民倍直購之以輸。予嘗黜而不用。


玳瑁紅

荔枝上有黒點，踈密如玳瑁斑，福州城東有之。


硫黃

顔色正黃而刺微紅，亦小荔枝以色名之也。


朱柹

色如柹紅而扁大，亦云樸柹，出福州。


蒲桃荔枝

穗生一朶至一二百，將熟多破裂。凡荔枝每顆一梗，長三五寸，附於枝。此等附枝而生，樂天所謂「朶如蒲桃」者正謂是也。其品殊下。


蚶殻

蚶殻者，殻為深渠，如瓦屋焉。


龍牙

龍牙者，荔枝之變怪者。其殻紅，可長三四寸，彎曲如爪牙而無瓤核。全樹忽變非常有也，興化軍轉運司廳事之西嘗見之。


水荔枝

漿多而淡，食之蠲渴。荔枝宜依山或平陸，有近水田者，清泉流溉，其味遂爾。出興化軍。


蜜荔枝

純甘如蜜，是謂過甘，失味之中。


丁香荔枝

核如小丁香樹，病或有之，亦謂之𥡱核皆小實也。


大丁香

出福州天慶觀，厚殻紫色，瓤多而味微澁。


雙髻小荔枝

每朶數十，皆並蔕雙頭，因以目之。


真珠

剖之純瓤圓白如珠，荔枝之小者止於此。


十八娘荔枝

色深紅而細長，時人以少女比之。俚傳閩王王氏有女第十八，好噉此品，因而得名。其塚今在城東報國院，塚旁猶有此樹云。


將軍荔枝

五代間有為此官者種之，後人以其官號其樹，而失其姓名之傳，出福州。


釵頭

顆紅而小，可間婦人女子簪翹之側，故特貴之。


粉紅

粉紅者，荔枝多深紅而色淺者為異，謂如傅朱粉之飾，故曰粉紅。


中元紅

荔枝將絶纔熟，以晩重於時。予嘗七月二十四日得之。


火山

本出廣南，四月熟，味甘酸而肉薄，穗生梗如枇杷，閩中近亦有之〈（山在梧州）〉。






右三十二品，言姓氏尤其著者也，言州郡記所出也。不言姓氏、州郡，四郡或皆有也。

此宋朝作品在全世界都属于公有领域，因为作者逝世已经超过100年，且作品于1931年1月1日之前出版。

